
六壬断案 
邵彦和先生大六壬断案目录 
元集 ：天时   宅墓   
亨集： 前程仕进 
利集： 终身 流年 婚姻 胎产 子息 财产 一课二事各断
式交易 出行访谒    
贞集：行人音信  疾病  六畜  亡盗  官讼  杂占 
　弁言 
　　邵彦和先生，宋人也。据其自占动静一数而推之，生于英宗治平二年乙巳，殁于高宗绍兴三年癸丑，似浙江之太末人。（按：断语中有云，日后动于东北，近二百里，果辛亥年十月过婺州，自乡里行一百八十里。然则在婺州之西南方也。婺州西南一百八十里，是为太末人。云壬子年过严州，自乡中东北过西北，然则在严州之东南方也。严州东南亦太末也。）先生精于六壬，占无不中，且言忠教孝，规过劝善，各因人而施，是知为年高德劭之耆英，非徒以六壬见长也。所存断案，盖及门诸子所编，委曲详明，以诏后之学者。奈历年既久，率多散逸，缘后人各凭己见，互有去取于其间，于是原本渺不可得矣。尝读凌福之先生《毕法赋》序，知在理宗宝庆以前已有将先生之案分析措辞而兴贩利者。何况由南宋至今，历六百七十余年之久哉？余自弱冠之前爱习，凡见先生断案，便录而珍藏之，三十年来，仅得五本。其一为前明万历年间梦醒头陀所钞，附于捷要一书中也；一则《口鉴》中之注也；一则《前知书》中所引者也；一则方仰松先生所购于武林者也。方仰松先生自记云：乾隆五十一年三月初二日，余游武林，遍求六壬书，于市中无有可观者，最后得此册于肆中，缺其首尾不全，然其古者之官衔，元明以后所无，知为宋人之遗书也。其断验神妙，出语家之上。真六壬中之秘本，书虽不全，然举隅三反，所得为不少矣！其一则宋人原书，仅有己酉年元旦起至六月十六日止一册也。凡兹五本，多寡不齐，语句亦异，乃细心考订，择其理长者，分类编次之，共得二百一十六数。天时三，宅墓三十九，前程仕进五十八，终身一十六，流年二，婚姻三，胎产子息七，财产一十二，一课二事各断式三，交易二，出行访谒七，行人音信六，病症一十七，六畜九，亡盗一十四，官讼一十二，杂占六。以为六壬之钤式。然先生享年将及古稀，讵止于此？此固据余之所见者也，倘有同志君子，惠余所未见者焉，行将补成全璧，是则余之所厚望者矣！ 

